সদাব্যস্ত দিল্লির রাজীব চক মেট্রো স্টেশন। বলা হয় রাজধানীর ব্যস্ততম মেট্রো স্টেশন এটাই। সেখানেই এবার লজ্জাজনক কাণ্ড ঘটে গেল। স্টেশনের এলইডি জায়ান্ট স্ক্রিনে ফুটে উঠল প্রাপ্তবয়স্কদের ছবি। চলল টানা ২৫ সেকেন্ড। সব দেখেশুনে বেজায় লজ্জায় পড়ে গেলেন নিত্যযাত্রী থেকে শুরু করে সপরিবারে আসা লোকজন।
গোটা ঘটনায় বেজায় বিব্রত দিল্লি মেট্রো রেল কর্তৃপক্ষও। প্রাথমিকভাবে দায় ঝেড়ে ফেলার প্রচেষ্টা অবশ্য করেছিলেন দিল্লি মেট্রো রেল আধিকারিকরা। তাঁদের তরফে বলা হয়েছিল, রাজধানীর মেট্রো স্টেশনে যে বেসরকারি সংস্থাকে জায়ান্ট স্ক্রিনে বিজ্ঞাপণী সম্প্রচারের দায়িত্ব দেওয়া হয়েছিল, গাফিলতি তাঁদেরই।
২৫ সেকেন্ডের সেই ক্লিপিংস জায়ান্ট স্ক্রিনে ফুটে ওঠার পরে অনেকেই নিজের সেলফোনে ভিডিও রেকর্ড করতে শুরু করে দেন। পরে তাঁদের ছড়িয়ে দেওয়া সেই ভিডিওই ভাইরাল হয়ে ছড়িয়ে পড়ে গোটা দেশে। এমনকী, খোদ দিল্লির একটি সংবাদ চ্যানেলও ভিডিওটি আবছা করে সম্প্রচার করে।
গোটা ঘটনায় যাদের দিকে অভিযোগের তির, সেই দিল্লি মেট্রো রেল-এর মুখপাত্র অনুজ দয়াল জানিয়েছেন, ‘দিল্লি মেট্রো রেল কর্পোরেশন ক্লিপিংস-এর ঘটনা সম্পর্কে অবহিত নয়। এলইডি স্ক্রিনিং-এর দায়িত্ব দেওয়া হয়েছিল একটি বেসরকারি সংস্থাকে। এবং তাঁরা এখনও এই দায়িত্বে রয়েছে। ক্লিপিংস কিভাবে লিকড হল, তা খতিয়ে দেখা হচ্ছে। ঘটনায় দোষীদের বিরুদ্ধে শাস্তিমূলক পদক্ষেপ নেওয়া হবে।’
প্রাথমিকভাবে জানা গিয়েছে, গত ৯ এপ্রিল বিকেল ৫টার সময়ে ক্লিপিংস জায়ান্ট স্ক্রিনে দেখানো হয়েছিল। পুরো ঘটনার দায় বেসরকারি সেই সংস্থার দিকে চাপিয়ে মেট্রো স্টেশনের সেই আধিকারিক আরও জানিয়েছেন, ‘এলইডি সিস্টেম কেন্দ্রীয়ভাবে নিয়ন্ত্রণ করা হলে এবং সফটওয়ার আপডেট করা হলে ভবিষ্যতে এরকম আর ঘটবে না। বেসরকারি সংস্থাকে জানানো হয়েছে, পাসওয়ার্ড প্রোটেকশন পদ্ধতি ব্যবহার করার জন্য।’
গোটা ঘটনায় সোশ্যাল মিডিয়াতে হাসির খোরাক হয়েছেন দিল্লির মুখ্যমন্ত্রী অরবিন্দ কেজরিওয়াল। একজন সোশ্যাল মিডিয়া ব্যবহারকারী জানিয়েছেন, ‘অরবিন্দ কেজরিওয়াল যেহেতু একজন আইটি ইঞ্জিনিয়ার। তাই তিনি নতুন বই লিখেছেন, যার টাইটেল, ‘টেন ওয়েজ টু হ্যাক এলইডি সিস্টেম’। আর একজন লিখেছেন, ‘অ্যাডাল্ট ক্লিপিংস চালিয়ে বেশি সংখ্যক নিত্যযাত্রীকে আকর্ষণ করাই লক্ষ্য মেট্রো রেল কর্তৃপক্ষের।’